Imtella' Ġunju 13, 2021 - Aġġornata 13 Ta' Ġunju, 2021 7:59pm Rapport: Adrian Spiteri Il-Gvern ikkunsidra sitt siti differenti minn fejn jista' jsir it-tieni l-interconnector bejn Malta u pajjiżi oħra fil-Mediterran. L-inġinier Jonathan Scerri qal lil TVM li l-għażla ta' Ragusa saret abbażi ta' studju li sar minn kumpanija indipendenti, li analizzat numru ta' kriterji, fosthom is-sigurtà tal-provvista u l-ispiża biex ikun jista' jingħadda t-tieni interconnector. It-tieni interconnector li ser isir bejn Malta u Ragusa fi Sqallija li ser juża infrastruttura li ġiet ippreparata apposta fuq iż-żewġ naħat, meta nbena l-ewwel interconnector. Dan ser isir wara evalwazzjoni li saret fuq sitt possibiltajiet għat-tieni interconnector. L-Inġinier Jonathan Scerri mill-Ministeru għall-Enerġija, l-Intrapriża u l-Iżvilupp Sostennibli qal li l-Gvern ikkunsidra konnessjonijiet mill-Italja, it-Tuneżija u l-Greċja. "Fil-fatt l-għażliet li ġew ikkunsidrati kienu diversi… tqabbdet kumpanijia indipendenti biex tanalizza l-għażliet kollha, u dik li ntgħażlet kienet ta' interconnector ieħor lejn Ragusa. Fil-fatt ġew studjati sitt għażliet differenti, 4 lejn l-Italja, waħda lejn it-Tunezija u oħra lejn il-Greċja u dik ta' Ragusa kienet l-għażla rakkomandata għax tagħti l-aħjar valur għall-flus u fiha l-inqas riskji." Dwar is-sigurtà tal-provvista, l-Inġinier Scerri qal li l-interconnector minn Ragusa joffri l-ogħla livell ta' sigurtà mis-siti kollha li ġew ikkunsidrati, anki minħabba li hija l-iqsar distanza lejn Malta. "Irriżulta li itwal ma' jkun il-cable, ħaġa naturali, ir-riskju li jintlaqat huwa ikbar, b'hekk Ragusa ġiet waħda mill-inqas riskji. Wieħed jara wkoll ir-riskji fir-rigward ta' grids minn fejn ħa tieħu l-energija. Importanti li biex jitnaqqas ir-riskju wieħed jaċċerta ruħu li hemm biżżejjed provvista meta trid u meta għandek bżonn." L-Inġinier qal li din l-infrastruttura f'Ragusa hija lesta biex jingħadda t-tieni interconnector fl-istazzjoni tal-Enemalta f'Ragusa. "Barra minn hekk ta' Ragusa hija l-istess għażla li kellha l-opportunità li tuża teknoloġija ta' alternating current u l-vantaġġ tiegħu li l-grid tkun imqabbda b'mod iktar b'saħħtu mal-grid Ewropew, b'hekk il-grid tagħna tkun iktar b'saħħitha." Bil-ftehim li sar għall-ewwel interconnector, Malta tista' żżid l-ammont li timporta bħalissa minn 200MW għal 400 MW.